Jørgen Bang

Jørgen Bang (født 11. januar 1829 i Kragerø, død 27. desember 1908 i Grimstad) var en norsk kjøpmann, brukseier og skipsreder. Bang kom til Grimstad i 1843.Grimstad Bys historie 1927, s 709 – 711

Bang bygde opp og drev et handelshus. Han drev innenfor flere næringer, slik som krambod, trelast, sagbruk, rederi og skipsverft. Bang startet i 1854 egen krambodforretning.Dannevig (1971), Grimstads Sjøfartshistorie, s 227 I løpet av 1850-årene investerte han i skipsparter, og ble etterhvert korresponderende reder for flere seilskuter. Bang var fra 1863 medeier i et sagbruk ved Rorevannet, dette ble flyttet til Odden da han ble eneeier. På Odden drev Bang eget skipsverft, hvor han bygget tilsammen 15 seilskuter.Dannevig (1971), s 303 Den siste, bark «Silas», ble bygget i 1898.

Jørgen Bang hadde flere offentlig verv. Han var formann i byggekomiteen for Grimstad Kirke, som ble innviet i 1881. Han var med i byggekomiteen for Grimstad sykehus. Jørgen Bang satt også flere perioder i Grimstad bystyre, hvor han var innvalgt for Den konservative listen.

I 1856 giftet han seg med Anthonette Dorthea Huseland (1830–1912). De hadde syv barn, fire sønner og tre døtre. Jørgen Bang var bl.a. far til Anna Caroline Bang og morfar til Vidkun Quisling. Sønnen Johan Bang (1869–1944) og barnebarnet Jørgen Bang (1897–1974) fulgte begge opp rederitradisjonen.

Jørgen Bang var i sin samtid en av de største arbeidsgiverne i Grimstad.Dannevig (1971), s 228 Bang var også en pådriver for å få anlagt Grimstad-Frolandsbanen.

Jørgen Bangs gate i Grimstad er oppkalt etter ham.

 Referanser 

Kategori:Norske skipsredere
Kategori:Personer fra Kragerø kommune
Kategori:Artikler i sjøfart-prosjektet